Το **Διεθνές Αεροδρόμιο των Σκοπίων**(σλαβομακεδονικά: Меѓународен аеродром Скопје‎, αλβανικά: Aeroporti Ndërkombëtar i Shkupit‎ (IATA: **SKP**, ICAO: **LWSK**), επίσης γνωστό ως **το αεροδρόμιο των Σκοπίων** (σλαβομακεδονικά: Аеродром Скопје‎), παλαιότερα γνωστό ως **αεροδρόμιο Πέτροβετς** (σλαβομακεδονικά: Аеродром Петровец‎) και **Αεροδρόμιο Σκοπίων «Μέγας Αλέξανδρος»** (σλαβομακεδονικά: Аеродром „Александар Велики" Скопје‎), είναι το μεγαλύτερο και πιο πολυσύχναστο από τα δύο διεθνή αεροδρόμια στη Βόρεια Μακεδονία, με το άλλο να είναι το Αεροδρόμιο «Απόστολος Παύλος» στην Οχρίδα που βρίσκεται 170 χιλιόμετρα νοτιοδυτικά από την πρωτεύουσα Σκόπια.

Ιστορία
-------

### Πρώτα χρόνια

Το αεροδρόμιο χτίστηκε το 1928. Οι πρώτες εμπορικές πτήσεις προς τα Σκόπια εκτελέστηκαν το 1929 όταν ο Γιουγκοσλαβικός αερομεταφορέας Aeroput εισήγαγε δρομολόγιο που συνέδεε την πόλη με την πρωτεύουσα, Βελιγράδι. Ένα χρόνο αργότερα ξεκίνησε δρομολόγιο προς τη Θεσσαλονίκη και επεκτάθηκε περαιτέρω στην Αθήνα το 1933. Το 1935, η Aeroput συνέδεσε τα Σκόπια με τη Μπίτολα και τη Νις, και ξεκίνησε επίσης την εκμετάλλευση μιας πιο μακρυνής διεθνούς διαδρομής που συνέδεε τη Βιέννη με τη Θεσσαλονίκη μέσω Ζάγκρεμπ, Βελιγραδίου και Σκοπίων.

Παλαιότερος τερματικός σταθμός
 Γκισέ αναχωρήσεων
Μετά τον Δεύτερο Παγκόσμιο Πόλεμο, η Aeroput αντικαταστάθηκε από την JAT Yugoslav Airlines, η οποία συνέδεσε τα Σκόπια με διάφορους εγχώριους και διεθνείς προορισμούς μέχρι τη διάλυση της Γιουγκοσλαβίας στις αρχές της δεκαετίας του 1990.

### Ανάπτυξη από τη δεκαετία του 2000

Τον Δεκέμβριο του 2006, η εθνικιστική κυβέρνηση της τότε «πρώην Γιουγκοσλαβικής Δημοκρατίας της Μακεδονίας» με επικεφαλής το κόμμα VMRO-DPMNE έδωσε στο αεροδρόμιο το όνομα του Μεγάλου Αλεξάνδρου, δημιουργώντας έτσι νέο σημείο σύγκρουσης στη συνεχιζόμενη διπλωματική διαμάχη με την Ελλάδα. Σημειώνεται ότι το περιφερειακό αεροδρόμιο της Καβάλας στην ελληνική Μακεδονία φέρει επίσης το όνομα του Μεγάλου Αλεξάνδρου ήδη από το 1992.

Το 2008, η κυβέρνηση της πΓΔΜ υπέγραψε σύμβαση με την τουρκική εταιρεία Tepe Akfen Ventures (TAV) για μια παραχώρηση διάρκειας είκοσι ετών, κατά τη διάρκεια της οποίας η εταιρεία αυτή θα διαχειριζόταν τα δύο υπάρχοντα αεροδρόμια της πΓΔΜ - των Σκοπίων και της Οχρίδας. Τον Σεπτέμβριο του 2011, εγκαινιάστηκε νέο κτίριο τερματικού σταθμού, επέκταση του διαδρόμου προσγειώσεων-απογειώσεων, νέο κτίριο διοίκησης, κτίριο εμπορευματοκιβωτίων και νέος δρόμος πρόσβασης με εγκαταστάσεις στάθμευσης.

Τον Φεβρουάριο του 2018, το *Μέγας Αλέξανδρος* αφαιρέθηκε από το όνομα του αεροδρομίου στο πλαίσιο προσπαθειών βελτίωσης των σχέσεων με την Ελλάδα. Λίγους μήνες πριν, η Aegean Airlines ανακοίνωσε την έναρξη πτήσεων μεταξύ Αθήνας και Σκοπίων, τις πρώτες μεταξύ της χώρας και της Ελλάδας για αρκετά χρόνια, άλλο ένα παράδειγμα βελτίωσης των σχέσεων μεταξύ των δύο χωρών μετά τη συμφωνία των Πρεσπών.

Παραπομπές
----------

1. ↑  *Ex-YU Aviation*. TAV Airports. 2020. σελ. 86. Ανακτήθηκε στις 6 Μαρτίου 2020.
2. ↑  «Macedonia says ready to change its name and end row with Greece». www.euronews.com. 6 Φεβρουαρίου 2018. Αρχειοθετήθηκε από το πρωτότυπο στις 26 Αυγούστου 2018. Ανακτήθηκε στις 7 Φεβρουαρίου 2018.
3. ↑  «Од 53-тата седница на Владата на РМ: Автопатот "Александар Македонски" преименуван во "Пријателство"; новото име на аеродромот "Александар Велики" е "Аеродром Скопје"...». Влада на Република Македонија. 6 Φεβρουαρίου 2018. Ανακτήθηκε στις 7 Φεβρουαρίου 2018.
4. ↑  «Премиерот Заев: Македонија направи значителен напредок на својот европски пат, ова е заеднички успех на сите граѓани». Влада на Република Македонија. 6 Φεβρουαρίου 2018. Ανακτήθηκε στις 7 Φεβρουαρίου 2018.
5. 1 2 3  Drustvo za Vazdusni Saobracaj A D – Aeroput (1927-1948) at europeanairlines.no
6. ↑  «Skopje's airport to be named "Alexander the Great"». Kathimerini. 2006-12-29.. Ανακτήθηκε στις 2006-12-26.
7. ↑  «Makfax». Αρχειοθετήθηκε από το πρωτότυπο στις 4 Ιανουαρίου 2008. Ανακτήθηκε στις 7 Φεβρουαρίου 2018.
8. ↑  «Денис Звиздиќ номиниран за претседател на новиот Совет на министри на БиХ». Ανακτήθηκε στις 7 Μαΐου 2016.
9. ↑  «Macedonia says ready to change its name and end row with Greece». *Reuters*. 7 February 2018.. Ανακτήθηκε στις 8 February 2018.
10. ↑  Press-room. «Aegean: 18 νέα δρομολόγια το 2018 - Airnews». *www.airnews.gr*. Ανακτήθηκε στις 7 Φεβρουαρίου 2018.